Document ID: 32011R1191

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1191/2011 ΤΗΣ ΕΠΙΤΡΟΠΉΣ
της 18ης Νοεμβρίου 2011
σχετικά με την τροποποίηση του κανονισμού (ΕΕ) αριθ. 479/2010 για τη θέσπιση κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τις κοινοποιήσεις των κρατών μελών προς την Επιτροπή στον τομέα του γάλακτος και των γαλακτοκομικών προϊόντων
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 192 παράγραφος 2, σε συνδυασμό με το άρθρο 4,
Εκτιμώντας τα ακόλουθα:
(1)
Το άρθρο 2 παράγραφος 4 του κανονισμού (ΕΕ) αριθ. 479/2010 της Επιτροπής (2) προβλέπει ότι η «τιμή εργοστασίου» την οποία τα κράτη μέλη κοινοποιούν στην Επιτροπή αναφέρεται στις πωλήσεις για τις οποίες εκδόθηκαν τιμολόγια κατά την περίοδο αναφοράς.
(2)
Παρόλο που τα τιμολόγια είναι αξιόπιστα επίσημα λογιστικά έγγραφα, το γεγονός ότι οι τιμές βασίζονται μόνο στα τιμολόγια μπορεί να εμποδίσει τα κράτη μέλη να χρησιμοποιήσουν άλλες διαθέσιμες αξιόπιστες πηγές τιμών. Ανάλογα με το προϊόν, οι εν λόγω άλλες διαθέσιμες αξιόπιστες πηγές τιμών μπορεί να αντικατοπτρίζουν καλύτερα την επικρατούσα κατάσταση στην αγορά. Συνεπώς, θα πρέπει επίσης να επιτραπεί η κοινοποίηση των τιμών που προκύπτουν από συμβάσεις που συνάπτονται κατά την περίοδο αναφοράς.
(3)
Διαπιστώθηκε στην πράξη ότι η προθεσμία κοινοποίησης των μηνιαίων τιμών, που αναφέρεται στο άρθρο 2 παράγραφος 2 του κανονισμού (ΕΕ) αριθ. 479/2010, είναι δύσκολο να τηρηθεί σε ορισμένα κράτη μέλη και δεν επιτρέπει τη διαβίβαση των οριστικών τιμών στην Επιτροπή. Η ακρίβεια των κοινοποιούμενων τιμών θα πρέπει να βελτιωθεί με παράταση της προθεσμίας.
(4)
Κρίνεται σκόπιμη η καλύτερη περιγραφή της μεθόδου έρευνας που χρησιμοποιείται όσον αφορά την προέλευση των στοιχείων για τις τιμές και τον τρόπο συλλογής των στοιχείων από τις αρμόδιες αρχές.
(5)
Είναι αναγκαία η εναρμόνιση των πληροφοριών για τα πιστοποιητικά εξαγωγής που κοινοποιούνται από τα κράτη μέλη σε μηνιαία βάση και εκείνων που κοινοποιούνται σε ημερήσια βάση. Ως εκ τούτου, απαιτούνται συμπληρωματικές πληροφορίες στις μηνιαίες κοινοποιήσεις.
(6)
Συνεπώς, ο κανονισμός (ΕΕ) αριθ. 479/2010 θα πρέπει να τροποποιηθεί αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΕ) αριθ. 479/2010 τροποποιείται ως εξής:
1)
Το άρθρο 2 τροποποιείται ως εξής:
α)
Στην παράγραφο 2, η εισαγωγική φράση αντικαθίσταται από το ακόλουθο κείμενο:
«2. Το αργότερο στις 15 κάθε μήνα και σύμφωνα με τις τιμές εργοστασίου που καταγράφηκαν κατά τον προηγούμενο μήνα για τα προϊόντα που περιλαμβάνονται στο παράρτημα I.B, τα κράτη μέλη κοινοποιούν στην Επιτροπή:».
β)
Η παράγραφος 4 αντικαθίσταται από το ακόλουθο κείμενο:
«4. Για τους σκοπούς των παραγράφων 1 και 2, “τιμή εργοστασίου” σημαίνει την τιμή αγοράς του προϊόντος από την επιχείρηση, εκτός φόρων (ΦΠΑ) και άλλων στοιχείων κόστους (μεταφορικά, φορτοεκφόρτωση, διακίνηση, αποθήκευση, παλετοποίηση, ασφάλειες κ.λπ.).
Τα κράτη μέλη εξασφαλίζουν ότι η κοινοποιούμενη τιμή είναι αντιπροσωπευτική της επικρατούσας κατάστασης στην αγορά. Η κοινοποιούμενη τιμή βασίζεται στην πιο ενδεδειγμένη διαθέσιμη πηγή πληροφοριών, δηλαδή:
α)
στις πωλήσεις για τις οποίες εκδόθηκαν τιμολόγια κατά την περίοδο αναφοράς·
και/ή
β)
στις συμβάσεις που συνάπτονται κατά την περίοδο αναφοράς για παραδόσεις εντός τριών μηνών.».
2)
Στο άρθρο 7 παράγραφος 1, τα στοιχεία α) και β) αντικαθίστανται από το ακόλουθο κείμενο:
«α)
τις ποσότητες γαλακτοκομικών προϊόντων, κατανεμημένες ανά κωδικό της ονοματολογίας επιστροφής κατά την εξαγωγή, κατά κωδικό προορισμού και ημερομηνία υποβολής της αίτησης, για τις οποίες έχουν ακυρωθεί οι αιτήσεις για την έκδοση πιστοποιητικών σύμφωνα με το άρθρο 10 παράγραφος 2 δεύτερο εδάφιο του κανονισμού (ΕΚ) αριθ. 1187/2009·
β)
τις μη χρησιμοποιηθείσες ποσότητες γαλακτοκομικών προϊόντων των πιστοποιητικών που έληξαν και επιστράφηκαν κατά τον προηγούμενο μήνα και που εκδόθηκαν μετά την 1η Ιουλίου του τρέχοντος έτους ΓΣΔΕ, κατανεμημένες ανά κωδικό της ονοματολογίας επιστροφής κατά την εξαγωγή και κατά κωδικό προορισμού·».
3)
Το σημείο 3 στοιχείο γ) του παραρτήματος II αντικαθίσταται από το ακόλουθο κείμενο:
«γ)
μέθοδος έρευνας: πρέπει να δοθεί ένδειξη από ποιους ενδιαφερόμενους (παραγωγούς, πρώτους αγοραστές) προέρχονται τα στοιχεία και τον τρόπο ή τη μέθοδο με την οποία συλλέγονται·».
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Δεκεμβρίου 2011.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Νοεμβρίου 2011.

Labels: 2
17
19
1
6